section_heading: Djelo
paragraph_text: Koydl je suvremeni slikar nefigurativnog, visoko profinjenog izraza. Njegova osnovna tema je krajolik, a kasnije objekti i sami osjećaji. Priklonio se apstraktnom kolorističkom ekspresionizmu uz manji broj tonskih modelacija, sažeto i reducirano slikajući krajolik. Kasnije, svoj izraz je jasnije uobličio u organskoj apstrakciji s neznatnim naznakama pejzaža. Na nekim slikama prešao je u treću dimenziju, ne predajući se uobičajenoj plošnosti suvremenog slikarstva, koristeći stakloplastiku na lesonitu. Plasticitet koji je oduvijek bio prisutan u njegovim radovima, u novije vrijeme je postupno postao glavna tema. Tako pokušava izmiriti slikarstvo i kiparstvo u skladu s postmodernističkim interdisciplinarnim pristupom umjetnosti i životu. Izradio je manji broj skulptura i reljefa, od čega je privremeno odustao zbog materijala opasnog po zdravlje.